Klenovec

Klenovec je rázovitá obec na Slovensku v okrese Rimavská Sobota.

Polohopis 
Obec leží v malebnom údolí Veporského Rudohoria, rozložená na obidvoch brehoch rieky Klenovská Rimava. Práve v Klenovci bol dolapený Juraj Jánošík. Z Klenovca pochádza tiež vzácny Klenovecký syrec vyrábaný z ovčieho mlieka, ktorý je držiteľom chráneného označenia pôvodu.

Dejiny 
Prvé správy o Klenovci pochádzajú z roku 1340 v darovacej listine sedmohradského vojvodu Tomáša, ktorá sa nachádza v evanjelickom seniorátskom archíve v Rimavskej Sobote. Historické dokumenty dokazujú, že v roku 1713 v Klenovci zlapali liptovskí hajdúci Jánošíka, o čom svedčí aj jeho výpoveď na súde. Neďaleko obce bola v sedemdesiatych rokoch postavená priehrada. V súčasnosti obyvatelia žijú z poľnohospodárstva a turistického ruchu.

Kultúra a zaujímavosti

Pamiatky 
 Evanjelický kostol, jednoloďová klasicistická tolerančná stavba s polkruhovým ukončením presbytéria a predstavanou vežou, z roku 1787. Kostol sa nachádza v opevnenom areáli so vstupnou zvonicou. Z historických dokumentov sa dozvedáme, že v Klenovci existoval evanjelický cirkevný zbor už v roku 1614. Veža bola ku kostolu dostavaná dodatočne v období po roku 1800. Katastrofálny požiar zasiahol kostol aj faru v roku 1888. Obnova zničeného chrámu, z ktorého zostali stáť len obvodové múry, bola dokončená až v roku 1906, keď bol znovu vysvätený. Loď je zaklenutá pruskými klenbami. V interiéri sa nachádza baroková krstiteľnica z červeného mramoru z prvej polovice 18. storočia a neoklasicistický oltár. Organ v kostole pochádza z roku 1950. Fasády kostola sú hladké so segmentovo ukončenými oknami. Veža je ukončená korunnou rímsou s terčíkom s hodinami a zvonovitou helmicou.

 Pamätný dom SNP, dvojpodlažná neoklasicistická stavba na obdĺžnikovom pôdoryse z druhej polovice 19. storočia. Parter je dekorovaný bosážou, okná poschodia s profilovanými šambránami a rímsovými a trojuholníkovými suprafenestrami. Na dome je pamätná tabuľa Karola Salvu z roku 1929.

 Kostol Bratskej jednoty baptistov, stavba v štýle art deco, z roku 1933. Fasáde modlitebne dominuje vstup v podobe jednoosového štítového portiku. Priečelie je ukončené štítom s prelamovanou rímsou. Polkruhovo ukončené okná majú profilované šambrány.

 Súbor ľudových domov, jednopodlažné viacpriestorové stavby s valbovými alebo sedlovými strechami z prelomu 19. a 20. storočia. Pamiatkovo chránené sú objekty č. 76, 328 a 1106.

Kultúra 
V obci pracujú detské folklórne súbory Zornička a Mladosť a FS Vepor, ktorý reprezentuje obec aj v zahraničí. Každoročne sa v Klenovci v rámci Dní tradičnej kultúry organizujú Gemersko-Malohontské slávnosti.  
V obci pôsobí aj FS Upre-Roma, v súčasnosti patrí pod organizáciu Romani kultúra, každoročne usporadúvajú Rómsky festival.

Šport 
Klenovec obklopujú vysoké vrchy, je tu krásne okolie, Veporské vrchy patria do chránenej krajinnej oblasti Muránska planina, čo umožňuje cez leto pestovať turistiku a počas zimnej sezóny poskytujú výborné podmienky na lyžovanie – 2 lyžiarske vleky. 
Výborné podmienky sú aj pre paragliding – lietanie na padákových klzákoch, pod priehradou, ktorá zásobuje pitnou vodou okres Rimavská Sobota je aj letné kúpalisko s filtráciou vody, úpravou a solárnym ohrevom, je jedným z najvyhľadávanejších v okrese. 
Okolie Klenovca vytvára dobré podmienky pre rozvoj cykloturistiky, zbieranie húb, lesných plodov a poľovníctvo. V Klenovci sú aj dve futbalové ihriská. Pôsobí tu FK Družstevník Klenovec. Výborné zastúpenie má v posledných rokoch bedminton, ktorého hráči sa zásluhou trénera dostali a dostávajú na popredné miesta na Slovensku a reprezentujú obec aj na medzinárodných súťažiach.

Osobnosti obce

Rodáci 
 Ladislav Bohuslav Bartholomeides (* 1754 – † 1835), osvietenec, historik, geograf a evanjelický farár
 Valér Kubány (* 1883 – † 1936), ekonóm, bankár a redaktor
 Mária Bancíková (* 1913 – † 1962), herečka SND
 Juraj Šulek (* 1915 – † 1973), politický pracovník a odborársky pracovník
 Elena Rampáková (* 1920 – † 2010), herečka SND 
 Vladimír Mináč (* 1922 – † 1996), prozaik, esejista, filmový scenárista, publicista, kultúrny a politický činiteľ

Pôsobili tu 
 Karol Salva (* 1849 – † 1913), vydavateľ, publicista a významný slovenský národovec

Galéria

Referencie

Externé odkazy 
 Oficiálna stránka obce

Iné projekty

Pozri aj 
 Klenovec (vodná nádrž)

 
Obce okresu Rimavská Sobota